(Apstiprināts ar

Ministru kabineta

2019. gada 26. jūnija

rīkojumu Nr. 308)

**LVDC tīkls, drošības platforma un LVDC koplietošanas daļa (2. kārta)**

**Projekta apraksts (kopsavilkums)**

**Projekta mērķi**

1. Izveidot augstas pieejamības un noturības koplietojamu mākoņdatošanas infrastruktūru mūsdienīgu informācijas sistēmu un citu resursu darbināšanai;

2. Paplašināt 1. kārtā izveidoto infrastruktūru atbilstoši nepieciešamajiem apjomiem.

3. Nodrošināt izveidotos pakalpojumus atbilstoši definētajam gada pieejamības rādītājam.

**Darbības projekta mērķu sasniegšanai**

1. Izpēte un informācijas apkopošana par nepieciešamajiem pakalpojumu apjomiem un funkcionalitāti.

2. Infrastruktūras izveide.

**Projekta rezultāta rādītāji**

|  |  |  |  |  |  |
| --- | --- | --- | --- | --- | --- |
| Nr.p. k. | Rezultāta rādītājs | Mērvienība | Sākotnējā vērtība | Sasniedzamā vērtība divus gadus pēc projekta beigām | Sasniedzamā vērtība trīs gadus pēc projekta beigām |
| 1. | Kopējais infrastruktūrā izvietoto informācijas sistēmu skaits | skaits | 0 | 3 | 6 |
| 2. | Infrastruktūrā izvietoto konteinerizēto informācijas sistēmu skaits | skaits | 0 | 2 | 4 |
| 3. | Atvērto datu apjoms, kas tiek uzglabāti datu glabātavā | TB | 0 | 50 | 100 |
| 4. | Pakalpojumu pieejamības rādītājs (SLA) (gadā) | % | 0 | 99,9 | 99,9 |

**Projekta iznākuma rādītāji**

|  |  |  |  |
| --- | --- | --- | --- |
| Nr.p. k. | Iznākuma rādītājs | Mērvienība | Sasniedzamā vērtība projekta beigās |
| 1. | Izveidota projekta infrastruktūra | skaits | 1 |
| 2. | Izveidoti un pilnveidoti darbības procesi | skaits | 3 |
| 3. | Izveidoti un pieejami koplietošanas pakalpojumi | skaits | 3 |

Projekta kopējais finansējuma apjoms ir 2 000 000*euro*,uzturēšanas izmaksas ir 316 822 *euro* gadā. Projekta īstenošanas laiks ir 24 mēneši (līdz 2020. gada 21. decembrim).

**Saistība ar iepriekšējā plānošanas perioda projektiem, projekta lietderība un ieguldījums specifiskā atbalsta mērķa rezultāta rādītājos**

Ministru kabineta 2015. gada 17. novembra noteikumu Nr. 653 "Darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" īstenošanas noteikumi" (turpmāk – noteikumi Nr. 653) 7. punktā ir noteikti 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" iznākuma, rezultāta un finanšu rādītāji.

Projekta ietvaros tiks izveidoti divi darbības procesi – virtuālā datu centra nodrošināšana un konteinerizētas virtuālās vides nodrošināšana – un pilnveidots darbības process "Pakalpojumu uzraudzības nodrošināšana", kā arī stiprināti 1. kārtas ietvaros izveidotie 14 darbības procesi, kas uzskatāmi par nozīmīgu pienesumu kopējā pasākuma iznākuma rādītāja sasniegšanā. Saskaņā ar noteikumu Nr. 653 7.1.2. apakšpunktu sasniedzamais iznākuma rādītājs ir pasākuma ietvaros ieviesto centralizēto atvērto informācijas sistēmu platformu skaits – 17 platformas līdz 2023. gada 31. decembrim. Projekta ietvaros definētie pakalpojumi ir orientēti tieši uz informācijas sistēmu platformu darbināšanu, nodrošinot noteikumu Nr. 653 7.2. apakšpunktā minēto lietderīgumu.

Projekta ietvaros definētie pakalpojumi tiks nodrošināti, balstoties uz projekta 1. kārtas ietvaros izveidoto datu pārraides infrastruktūru (veicot tikai minimālu investīciju, 1. kārtas komutatoru aprīkošanai ar papildu pieslēgvietām un visu nepieciešamo aprīkojumu projekta servertehnikas pievienošanai 1. kārtā izveidotajai datu pārraides infrastruktūrai). Papildus projekta pakalpojumu nodrošināšanai tiks izmantoti 1. kārtā izveidotie datu glabātavas un datu rezerves kopēšanas pakalpojumi, neveidojot paralēlas un funkcionāli dublējošas infrastruktūras.

Projektā paredzēts stiprināt 1. kārtā izveidotos 14 darbības procesus, paplašinot 1. kārtas infrastruktūras kapacitāti, proti, projekta ietvaros plānotie ieguldījumi datu glabātavas un datu rezerves kopēšanas infrastruktūras paplašināšanai papildinās 1. kārtas ietvaros izveidotos procesus, jo nodrošinās klientu skaita un apjoma pieaugumu. Projekta 1. kārtā izveidotā infrastruktūras iegāde tika līdzfinansēta no Eiropas Reģionālās attīstības fonda (ERAF) līdzekļiem, un kopējais finansējuma apjoms bija 2 000 000 *euro* (1 700 000 *euro* ERAF finansējums, 300 000 *euro* attiecināmais valsts budžeta finansējums).

Lai nodrošinātu projekta rezultāta rādītāju sasniegšanu, Valsts reģionālās attīstības aģentūra, Veselības ministrija un Zāļu valsts aģentūra ir apliecinājušas, ka, attīstot savas informācijas sistēmas, iesaistīs projekta ietvaros jaunizveidoto pakalpojumu klāstu. Drīzumā ir plānots paplašināt ieinteresēto iestāžu skaitu, tādējādi nodrošinot projekta rezultāta rādītāju izpildi.

Izpildot projekta rezultatīvo rādītāju "Kopējais infrastruktūrā izvietoto informācijas sistēmu skaits", 10 gados izveidosies izmaksu ekonomija 3 635 967 *euro* apmērā.

Izpildot projekta rezultatīvo rādītāju "Infrastruktūrā izvietoto konteinerizēto informācijas sistēmu skaits", 10 gados izveidosies valsts pārvaldes informācijas tehnoloģiju (IT) personāla darba laika ietaupījums 3 600 stundu apmērā.

Izpildot projekta rezultatīvo rādītāju "Atvērto datu apjoms, kas tiek uzglabāti datu glabātavā", 10 gados izveidosies izmaksu ekonomija 890 880 *euro* apmērā.

Izpildot visus projekta rezultatīvos rādītājus, izveidosies izmaksu ekonomija 4 526 847*euro* apmērā.

Projekta darbības laikā finanšu ietaupījumi radīsies tikai pakalpojumu lietotājiem, bet ne projekta īstenotājiem.

Satiksmes ministrs T. Linkaits